b'\n_START_ARTICLE_\nSherlock Holmes (film din 2009)\n_START_SECTION_\nPovestea\n_START_PARAGRAPH_\n\xc3\x8en 1891, detectivul londonez Sherlock Holmes (Robert Downey, Jr.), \xc3\xaempreun\xc4\x83 cu partenerul \xc8\x99i prietenul s\xc4\x83u Dr. John Watson (Jude Law), este \xc3\xaentr-o curs\xc4\x83 pentru prevenirea unui ritual satanic s\xc4\x83v\xc3\xa2r\xc8\x99it \xc3\xaempotriva unei femei de lordul Blackwood (Mark Strong), cel care mai ucisese deja \xc3\xaen acest fel alte cinci femei. Cei doi reu\xc8\x99esc s\xc4\x83-l opreasc\xc4\x83 pe lordul Blackwood s\xc4\x83 omoare o nou\xc4\x83 femeie \xc3\xaenainte ca inspectorul Lestrade (Eddie Marsan) \xc8\x99i for\xc8\x9bele sale poli\xc8\x9biene\xc8\x99ti s\xc4\x83 apar\xc4\x83 pentru a-l aresta pe Blackwood._NEWLINE_Trei luni mai t\xc3\xa2rziu, comportamentul excentric al lui Holmes \xc3\xael deranjeaz\xc4\x83 din nou pe Watson. \xc3\x8en timp ce este entuziasmat de aventurile lor \xc3\xaempreun\xc4\x83, Watson se preg\xc4\x83te\xc8\x99te pentru a se c\xc4\x83s\xc4\x83tori cu Mary Morstan (Kelly Reilly) \xc8\x99i p\xc4\x83r\xc4\x83se\xc8\x99te apartamentul lor din 221B Baker Street. \xc3\x8entre timp, Blackwood a fost condamnat la moarte \xc8\x99i cere, ca ultim\xc4\x83 dorin\xc8\x9b\xc4\x83, s\xc4\x83 fie vizitat la \xc3\xaenchisoare de Holmes, pe care-l aten\xc8\x9bioneaz\xc4\x83 c\xc4\x83 vor urma \xc3\xaenc\xc4\x83 trei crime pe care el nu le va putea opri \xc8\x99i care vor schimba lumea pentru totdeauna. Blackwood este sp\xc3\xa2nzurat \xc8\x99i Watson, dup\xc4\x83 ce \xc3\xaei verific\xc4\x83 pulsul, \xc3\xael declar\xc4\x83 mort. Trei zile mai t\xc3\xa2rziu, Holmes este vizitat de Irene Adler (Rachel McAdams), o hoa\xc8\x9b\xc4\x83 profesionist\xc4\x83 \xc8\x99i fost\xc4\x83 adversar\xc4\x83, care \xc3\xael roag\xc4\x83 pe Holmes s-o ajute s\xc4\x83 g\xc4\x83seasc\xc4\x83 o persoan\xc4\x83 disp\xc4\x83rut\xc4\x83, pe Luke Reordan. Dup\xc4\x83 ce Irene pleac\xc4\x83, Holmes o urm\xc4\x83re\xc8\x99te p\xc3\xa2n\xc4\x83 c\xc3\xa2nd aceasta se urc\xc4\x83 \xc3\xaentr-o tr\xc4\x83sur\xc4\x83 \xc3\xaen care se afla angajatorul ei secret, ascuns \xc3\xaen \xc3\xaentuneric. Holmes, deghizat \xc3\xaentr-un cer\xc8\x99etor, opre\xc8\x99te tr\xc4\x83sura doar pentru a fi amenin\xc8\x9bat de omul misterios cu o mic\xc4\x83 arm\xc4\x83. Holmes realizeaz\xc4\x83 c\xc4\x83 omul disp\xc4\x83rut este cheia c\xc4\x83tre planurile lordului Blackwood \xc8\x99i c\xc4\x83 omul din tr\xc4\x83sur\xc4\x83 este un profesor care o \xc8\x99antajeaz\xc4\x83 pe Adler._NEWLINE_Morm\xc3\xa2ntul lui Blackwood este distrus din interior \xc8\x99i piticul Reordan, persoana disp\xc4\x83rut\xc4\x83, este g\xc4\x83sit \xc3\xaen sicriu. Apari\xc8\x9bia lui Blackwood \xc3\xaenviat din mor\xc8\x9bi \xc8\x99ocheaz\xc4\x83 lumea, cauz\xc3\xa2nd panic\xc4\x83. Pe baza unei serii de indicii g\xc4\x83site asupra cadavrului (ceasul cu ini\xc8\x9biale), Holmes \xc8\x99i Watson g\xc4\x83sesc locuin\xc8\x9ba lui Reordan \xc8\x99i realizeaz\xc4\x83 c\xc4\x83 acesta f\xc4\x83cea experimente pentru a combina \xc8\x99tiin\xc8\x9ba cu magia. Dup\xc4\x83 ce supravie\xc8\x9buiesc unei lupte cu trei oameni trimi\xc8\x99i de Blackwood (printre care \xc8\x99i un uria\xc8\x99 francez), cei doi sunt aresta\xc8\x9bi deoarece \xc3\xaen timpul luptei s-a scufundat un vapor aflat \xc3\xaen construc\xc8\x9bie la \xc8\x99antierul naval. Watson este scos pe cau\xc8\x9biune de Mary Morstan, \xc3\xaen timp ce Holmes este dus la Templul celor Patru Ordine, o organiza\xc8\x9bie secret\xc4\x83 cu ritualuri magice. Conduc\xc4\x83torii Ordinului \xe2\x80\x93 Lordul \xc8\x98ef al Justi\xc8\x9biei Sir Thomas Rotheram (James Fox), ambasadorul american Standish (William Hope) \xc8\x99i secretarul de stat pentru afaceri interne Lordul Coward (Hans Matheson) \xe2\x80\x93 \xc3\xaei cer lui Holmes s\xc4\x83-l opreasc\xc4\x83 pe Blackwood, un fost membru al societ\xc4\x83\xc8\x9bii. Holmes deduce, pe baza asem\xc4\x83n\xc4\x83rii, c\xc4\x83 Blackwood este fiul lui Sir Thomas. Sir Thomas \xc8\x99i Standish sunt mai t\xc3\xa2rziu uci\xc8\x99i aparent de puterile supranaturale ale lui Blackwood, permi\xc8\x9b\xc3\xa2ndu-i acestuia s\xc4\x83 preia controlul Ordinului. El pl\xc4\x83nuie\xc8\x99te s\xc4\x83 preia conducerea Imperiului Britanic, s\xc4\x83 r\xc4\x83stoarne guvernul \xc8\x99i s\xc4\x83 alipeasc\xc4\x83 din nou fosta colonie (Statele Unite ale Americii) \xc8\x99i apoi s\xc4\x83 cucereasc\xc4\x83 \xc3\xaentreaga lume. El \xc3\xael ghideaz\xc4\x83 pe Holmes c\xc4\x83tre o m\xc4\x83cel\xc4\x83rie unde o g\xc4\x83se\xc8\x99te pe Irene Adler, legat\xc4\x83 cu un c\xc3\xa2rlig \xc8\x99i at\xc3\xa2rnat\xc4\x83 pe standul unde sunt t\xc4\x83ia\xc8\x9bi porcii cu un fier\xc4\x83str\xc4\x83u automat. Dup\xc4\x83 ce o salveaz\xc4\x83 pe Irene, iar lordul scap\xc4\x83, cei trei sunt prin\xc8\x99i \xc3\xaentr-o serie de explozii ceea ce face ca Watson s\xc4\x83 fie grav r\xc4\x83nit. Lordul Coward, care controleaz\xc4\x83 poli\xc8\x9bia britanic\xc4\x83 \xc8\x99i care era de fapt \xc3\xaen secret aliatul lui Blackwood, emite un mandat de arestare pe numele lui Holmes._NEWLINE_Holmes studiaz\xc4\x83 ritualurile lui Blackwood \xc8\x99i realizeaz\xc4\x83 c\xc4\x83 urm\xc4\x83toarea \xc8\x9bint\xc4\x83 a acestuia este Parlamentul Regatului Unit. Inspectorul Lestrade se preface c\xc4\x83 \xc3\xael aresteaz\xc4\x83 pe Holmes \xc8\x99i-l duce \xc3\xaen camera lui Coward care, f\xc4\x83r\xc4\x83 s\xc4\x83 vrea, \xc3\xaei dezv\xc4\x83luie planurile: uciderea membrilor Parlamentului. Holmes, Adler \xc8\x99i Watson g\xc4\x83sesc o ma\xc8\x99in\xc4\x83rie sub Palatul Westminster, bazat\xc4\x83 pe experimentele lui Reordan, proiectat\xc4\x83 cu scopul de a elibera gaz otr\xc4\x83vitor \xc3\xaen camerele Parlamentului pe baza unei telecomenzi electrice. To\xc8\x9bi membrii parlamentului reunit ar urma s\xc4\x83 moar\xc4\x83, mai pu\xc8\x9bin oamenii lui Blackwood, care \xc3\xaen timpul unui ritual au primit de fapt antidotul. Blackwood apare la balconul Parlamentului \xc8\x99i anun\xc8\x9b\xc4\x83 c\xc4\x83 to\xc8\x9bi oponen\xc8\x9bii s\xc4\x83i vor muri. \xc3\x8en timp ce Holmes \xc8\x99i Watson se lupt\xc4\x83 iar cu oamenii lui Blackwood, Adler \xc3\xaendep\xc4\x83rteaz\xc4\x83 containerele cu cianur\xc4\x83 din ma\xc8\x99in\xc4\x83rie, astfel \xc3\xaenc\xc3\xa2t planul lui Blackwood e\xc8\x99ueaz\xc4\x83. Coward este capturat, dar Blackwood scap\xc4\x83. Holmes se ceart\xc4\x83 cu Adler, sus, pe un Tower Bridge neterminat, dar sunt \xc3\xaentrerup\xc8\x9bi de Blackwood. Dup\xc4\x83 o lupt\xc4\x83 \xc3\xaentre Holmes \xc8\x99i Blackwood, ultimul cade de pe pod \xc8\x99i \xc3\xaen c\xc4\x83dere, f\xc4\x83r\xc4\x83 s\xc4\x83 vrea, se sp\xc3\xa2nzur\xc4\x83 cu un lan\xc8\x9b deasupra r\xc3\xa2ului Tamisa, \xc3\xaen timp ce Holmes explic\xc4\x83 cum presupusa magie a lui Blackwood se bazeaz\xc4\x83 pe trucuri \xc8\x99tiin\xc8\x9bifice._NEWLINE_\xc3\x8en final, Adler \xc3\xaei dezv\xc4\x83luie c\xc4\x83 angajatorul ei este profesorul Moriarty \xc8\x99i-l aten\xc8\x9bioneaz\xc4\x83 pe Holmes c\xc4\x83 Moriarty este la fel de inteligent ca el, dar mult mai \xc8\x99iret. \xc3\x8en timp ce Watson se mut\xc4\x83 de la 221B Baker Street, un raport al poli\xc8\x9biei \xc3\xaei informeaz\xc4\x83 c\xc4\x83 un ofi\xc8\x9ber a fost g\xc4\x83sit l\xc3\xa2ng\xc4\x83 ma\xc8\x99in\xc4\x83ria lui Blackwood \xc8\x99i c\xc4\x83 o component\xc4\x83 a acesteia a disp\xc4\x83rut. Moriarty s-a folosit de confruntarea dintre Adler \xc8\x99i Blackwood pentru a crea o diversiune doar pentru a fura acea component\xc4\x83 bazat\xc4\x83 pe noua \xc8\x99tiin\xc8\x9b\xc4\x83 a radioului care va revolu\xc8\x9biona lumea. Cu g\xc3\xa2ndul la viitoarea confruntare cu Moriarty, Holmes concluzioneaz\xc4\x83 c\xc4\x83 acest caz a fost redeschis.\n_START_SECTION_\nInspira\xc8\x9bie\n_START_PARAGRAPH_\nProduc\xc4\x83torul Lionel Wigram a remarcat c\xc4\x83 el s-a g\xc3\xa2ndit, timp de aproximativ zece ani, la noi modalit\xc4\x83\xc8\x9bi de a-l descrie pe Sherlock Holmes. "Am realizat c\xc4\x83 imaginile pe care le vedeam \xc3\xaen cap [atunci c\xc3\xa2nd citeam povestirile] erau diferite de imaginile pe le-am v\xc4\x83zut \xc3\xaen filmele anterioare." El a imaginat "un personaj mult mai modern, mai boem, care se \xc3\xaembrac\xc4\x83 mai mult ca un artist sau un poet", \xc3\xaen genul lui Henri de Toulouse-Lautrec. Dup\xc4\x83 ce \xc8\x99i-a p\xc4\x83r\xc4\x83sit pozi\xc8\x9bia de director executiv pentru Warner Bros. \xc3\xaen 2006, Wigram a c\xc4\x83utat un domeniu mai larg de interes a detectivului pentru a putea atrage un public larg \xc8\x99i a combinat diversele povestiri cu Holmes pentru a crea o \xc3\xaencarnare a acestuia. Personajul Lordul Blackwood a fost realizat ca un semn al preocup\xc4\x83rilor din epoca victorian\xc4\x83 pentru spiritism \xc8\x99i influen\xc8\x9ba ulterioar\xc4\x83 a lui Aleister Crowley. Produc\xc4\x83torul a sim\xc8\x9bit c\xc4\x83 el era "aproape la fel de inteligent" ca \xc8\x99i Holmes, care avea o capacitate aproape supranatural\xc4\x83 de a rezolva crime, fa\xc8\x9b\xc4\x83 de un personaj negativ presupus supranatural. Scenariul, \xc3\xaen plus, are multe asem\xc4\x83n\xc4\x83ri cu povestea holmesian\xc4\x83 C\xc3\xa2inele din Baskerville, \xc3\xaen care un \xc8\x99ir de evenimente aparent supranaturale este explicat la final prin ra\xc8\x9bionament intuitiv \xc8\x99i \xc8\x99tiin\xc8\x9bific. Wigram a scris \xc8\x99i John Watkiss a realizat desenele dintr-o carte de benzi desenate de 15 de pagini cu Holmes \xc3\xaen loc de un scenariu. Profesorul Moriarty a fost inclus \xc3\xaen scenariu pentru a crea o baz\xc4\x83 de pornire pentru continu\xc4\x83ri._NEWLINE_\xc3\x8en martie 2007, Warner Bros. a ales s\xc4\x83 produc\xc4\x83 filmul, v\xc4\x83z\xc3\xa2nd asem\xc4\x83n\xc4\x83ri \xc3\xaen concept cu Batman Begins. Fondul Arthur Conan Doyle a avut o anumit\xc4\x83 implicare \xc3\xaen rezolvarea problemelor juridice, de\xc8\x99i pove\xc8\x99tile sunt \xc3\xaen domeniul public \xc3\xaen Statele Unite. Neil Marshall a fost propus ca regizor, dar Guy Ritchie a semnat contractul \xc3\xaen iunie 2008. Pe c\xc3\xa2nd era elev la internat, Ritchie \xc8\x99i al\xc8\x9bi elevi au ascultat povestirile cu Holmes prin difuzoarele din dormitor. "Holmes obi\xc8\x99nuia s\xc4\x83-mi vorbeasc\xc4\x83 pentru a m\xc4\x83 adormi \xc3\xaen fiecare noapte c\xc3\xa2nd aveam \xc8\x99apte ani", a spus el. Prin urmare, imaginea sa a lui Holmes era diferit\xc4\x83 de cea din filme. El a vrut s\xc4\x83-i fac\xc4\x83 filmul mai "autentic" lui Doyle, explic\xc3\xa2nd: "Exist\xc4\x83 destul de multe scene de ac\xc8\x9biune intens\xc4\x83 \xc3\xaen povestiri, [iar] uneori ea nu a fost reflectat\xc4\x83 \xc3\xaen filme." Filmul va ar\xc4\x83ta c\xc4\x83 "intelectul lui era mai mult un blestem dec\xc3\xa2t o binecuv\xc3\xa2ntare". Ritchie a \xc3\xaencercat s\xc4\x83 fac\xc4\x83 un film cu Sherlock Holmes "foarte contemporan \xc3\xaen ceea ce prive\xc8\x99te tonul \xc8\x99i textura", pentru c\xc4\x83 era "un timp relativ lung, de c\xc3\xa2nd a existat o versiune de film pe care oamenii s\xc4\x83 o \xc3\xaembr\xc4\x83\xc8\x9bi\xc8\x99eze".\n_START_SECTION_\nProduc\xc8\x9bie\n_START_PARAGRAPH_\nFilm\xc4\x83rile au \xc3\xaenceput \xc3\xaen octombrie 2008. Echipa a filmat la Freemasons\' Hall \xc8\x99i la Catedrala Sf. Paul. Film\xc4\x83ri au fost f\xc4\x83cute la Northern Quarter din Manchester, \xc3\xaen timp ce Town Hall a fost utilizat\xc4\x83 pentru o scen\xc4\x83 de lupt\xc4\x83 (care a necesitat spargerea unui vitraliu). Ei au filmat apoi, timp de trei zile, scena de deschidere la Biserica St Bartholomew-the-Great din Londra, \xc8\x99i pe malul r\xc3\xa2ului Tamisa la Wapping pentru o scen\xc4\x83 implic\xc3\xa2nd un vapor la 7 noiembrie. Film\xc4\x83rile au continuat la Stanley Dock \xc8\x99i Clarence Dock din Liverpool. Scenele de strad\xc4\x83 au fost filmate pe aleile pavate din Chatham \xc8\x99i Manchester. Cimitirul Brompton din Londra a fost utilizat pentru o scen\xc4\x83-cheie, iar interiorul palatului din secolul al XIX-lea al Reform Club a fost cea de la Caf\xc3\xa9 Royal. Scene din interiorul apartamentului din 221B Baker Street au fost filmate pe platourile de la Leavesden Studios._NEWLINE_La sf\xc3\xa2r\xc8\x99itul lui noiembrie 2008, actorul Robert Maillet, care l-a interpretat pe Dredger, a filmat o scen\xc4\x83 de lupt\xc4\x83 la \xc8\x98antierul naval Chatham din Kent \xc8\x99i l-a lovit accidental \xc3\xaen fa\xc8\x9b\xc4\x83 pe Robert Downey, Jr., provoc\xc3\xa2nd s\xc3\xa2ngerarea lui Downey \xc8\x99i c\xc4\x83derea lui la p\xc4\x83m\xc3\xa2nt, dar nu a r\xc4\x83mas incon\xc8\x99tient a\xc8\x99a cum s-a raportat ini\xc8\x9bial. The Sun a raportat c\xc4\x83 la 28 noiembrie, un camion cistern\xc4\x83 a luat foc, for\xc8\x9b\xc3\xa2nd oprirea film\xc4\x83rilor pentru dou\xc4\x83 ore. Atunci c\xc3\xa2nd s-a filmat pe St John\'s Street \xc3\xaen decembrie, programul a trebuit s\xc4\x83 fie scurtat de la 13 la nou\xc4\x83 zile, deoarece localnicii s-au pl\xc3\xa2ns c\xc4\x83 trebuiau s\xc4\x83-\xc8\x99i parcheze ma\xc8\x99inile \xc3\xaen alt\xc4\x83 parte \xc3\xaen timpul film\xc4\x83rilor. \xc3\x8en ianuarie 2009, film\xc4\x83rile s-au mutat \xc3\xaen Brooklyn._NEWLINE_ Ritchie a vrut ca \xc3\xaembr\xc4\x83c\xc4\x83mintea lui Holmes s\xc4\x83 fie diferit\xc4\x83 de cea din imaginea popular\xc4\x83 a personajului, glumind c\xc4\x83 "exist\xc4\x83 doar o singur\xc4\x83 persoan\xc4\x83 \xc3\xaen istorie care a purtat vreodat\xc4\x83 un deerstalker". Downey a ales p\xc4\x83l\xc4\x83ria personajului, o fedora. Regizorul a p\xc4\x83strat tradi\xc8\x9bia de a face apartamentul lui Holmes \xc8\x99i Watson destul de dezordonat \xc8\x99i l-a decorat cu artefacte \xc8\x99i obiecte \xc8\x99tiin\xc8\x9bifice de pe continentele pe care le-a vizitat.\n_START_SECTION_\nDifuzare\n_START_PARAGRAPH_\nFilmul a avut premiera mondial\xc4\x83 la 14 decembrie 2009, \xc3\xaen Londra, \xc8\x99i a fost ulterior lansat \xc3\xaen toat\xc4\x83 lumea la 25 decembrie 2009 (26 decembrie, Ziua Cadourilor, \xc3\xaen Regatul Unit \xc8\x99i Irlanda), dup\xc4\x83 ce a fost am\xc3\xa2nat\xc4\x83 data de lansare din noiembrie. O lansare caritabil\xc4\x83 anticipat\xc4\x83 a avut loc \xc3\xaen anumite loca\xc8\x9bii din Belgia la 10 decembrie 2009.\n_START_SECTION_\nBox office\n_START_PARAGRAPH_\nFilmul a avut \xc3\xaencas\xc4\x83ri de 62,4 milioane $ \xc3\xaen primul week-end de difuzare numai \xc3\xaen America, plas\xc3\xa2ndu-se pe locul doi la box office-ul american dup\xc4\x83 Avatar, care a avut \xc3\xaencas\xc4\x83ri de 75.600.000 dolari. Filmul a ob\xc8\x9binut \xc3\xaencas\xc4\x83ri medii pe cinematograf de 18.031 dolari de la 3.626 de cinematografe. \xc3\x8encas\xc4\x83rile de Cr\xc4\x83ciun au b\xc4\x83tut toate recordurile. Sherlock Holmes a avut \xc3\xaencas\xc4\x83ri de 523 milioane de dolari \xc3\xaen toat\xc4\x83 lumea f\xc4\x83c\xc3\xa2ndu-l cel mai mare succes de box-office al lui Guy Ritchie \xc8\x99i al optulea film ca \xc3\xaencas\xc4\x83ri din 2009 \xc3\xaen \xc3\xaentreaga lume \xc8\x99i pe pia\xc8\x9ba intern\xc4\x83. \xc3\x8en topurile interne, ele este cel de-al patrulea film ca \xc3\xaencas\xc4\x83ri care nu a atins niciodat\xc4\x83 locul 1 la box office-ul din week-end, dup\xc4\x83 My Big Fat Greek Wedding, Alvin and the Chipmunks: The Squeakquel \xc8\x99i predecesorul acestuia. La nivel mondial, acesta este cel de-al patrulea din aceast\xc4\x83 categorie, dup\xc4\x83 Ice Age: Dawn of the Dinosaurs, Casino Royale \xc8\x99i The Day After Tomorrow.\n_START_SECTION_\nR\xc4\x83spuns critic\n_START_PARAGRAPH_\nFilmul a primit recenzii pozitive, \xc3\xaen general. Situl critic Rotten Tomatoes a raportat c\xc4\x83 70% dintre critici au dat filmului o apreciere pozitiv\xc4\x83 bazat\xc4\x83 pe 224 de opinii, cu un rating mediu de 6,2 din 10, cu consensul c\xc4\x83 "stilul regizoral al lui Guy Ritchie ar putea s\xc4\x83 nu fie potrivit cel mai bine pentru o actualizare a legendarului detectiv, dar Sherlock Holmes beneficiaz\xc4\x83 de apelul la interpretarea puternic\xc4\x83 a lui Robert Downey, Jr."_NEWLINE_Printre criticii de la Rotten Tomatoes, cei mai populari de la ziare de top, situri web, programele de televiziune \xc8\x99i de radio, filmul are un rating global de aprobare de 57%, pe baza unui e\xc8\x99antion de 37 de opinii. Metacritic, care atribuie un scor mediu ponderat de 1-100 opinii de la criticii de film, are un rating de 57 bazat pe 34 de opinii._NEWLINE_Roger Ebert de la Chicago Sun-Times a dat filmului trei stele din patru \xc8\x99i a subliniat personajele puternice ale filmului, efectele vizuale \xc8\x99i scenariul plin de ac\xc8\x9biune; personajele au fost, de asemenea, l\xc4\x83udate de c\xc4\x83tre Jake Tomlinson de la Shave Magazine, care credea c\xc4\x83 Downey, Jr. \xc8\x99i Law au fost "perfec\xc8\x9bi \xc3\xaempreun\xc4\x83" \xc8\x99i c\xc4\x83 Strong a fost "un personaj negativ conving\xc4\x83tor \xc8\x99i \xc3\xaenfior\xc4\x83tor"._NEWLINE_A. O. Scott de la New York Times a remarcat faptul c\xc4\x83 abordarea regizorului de a filmelor a fost \xe2\x80\x9ede a face filme mi\xc8\x99to despre tipi mi\xc8\x99to cu chestii cool\xe2\x80\x9d \xc8\x99i c\xc4\x83 Sherlock Holmes a fost \xc3\xaen esen\xc8\x9b\xc4\x83 \xe2\x80\x9eo serie de ipostaze \xc8\x99i cascadorii\xe2\x80\x9d, care au fost cel mult \xe2\x80\x9ecomice\xe2\x80\x9d._NEWLINE_Lui David Stratton de la The Australian i-a displ\xc4\x83cut interpretarea filmului a povestirilor originale cu Holmes \xc8\x99i a concluzionat: "produc\xc4\x83torii acestui film sunt \xc3\xaen principal interesa\xc8\x9bi \xc3\xaen ac\xc8\x9biune; ei cred c\xc4\x83 aceasta dore\xc8\x99te publicul t\xc3\xa2n\xc4\x83r ast\xc4\x83zi la cinematografe. Se poate s\xc4\x83 fie corect, dar ei au trecut \xc3\xaen acest proces peste una dintre crea\xc8\x9biile cele mai mari ale literaturii." El a l\xc4\x83udat decorurile \xc8\x99i muzica.\n_START_SECTION_\nHome media\n_START_PARAGRAPH_\nSherlock Holmes a fost lansat pe DVD \xc8\x99i Blu-ray/DVD/digital la 30 martie 2010 \xc3\xaen Statele Unite. Filmul a avut \xc3\xaencas\xc4\x83ri de 44.908.336 $ din v\xc3\xa2nz\xc4\x83rile de DVD-uri.\n_START_SECTION_\nPremii\n_START_PARAGRAPH_\nLa 17 ianuarie 2010, Hollywood Foreign Press Association a anun\xc8\x9bat c\xc3\xa2\xc8\x99tig\xc4\x83torii celei de-a 67-a edi\xc8\x9bie a Premiilor Globul de Aur cu Robert Downey, Jr. c\xc3\xa2\xc8\x99tig\xc3\xa2nd Premiul Globul de Aur pentru cel mai bun actor (muzical/comedie) pentru rolul Sherlock Holmes. Broadcast Film Critics Association l-a nominalizat pe Hans Zimmer pentru cea mai bun\xc4\x83 muzic\xc4\x83 dar a pierdut \xc3\xaen fa\xc8\x9ba filmului Up al lui Michael Giacchino. Filmul a fost nominalizat pentru cea mai bun\xc4\x83 melodie original\xc4\x83 \xc8\x99i cele mai bune decoruri la cea de-a 82-a edi\xc8\x9bie a Premiilor Oscar. Filmul a c\xc3\xa2\xc8\x99tigat premiul pentru cel mai bun thriller la Premiile Empire. El a fost nominalizat la Premiile Vits pentru "cea mai bun\xc4\x83 muzic\xc4\x83" \xc8\x99i "cele mai bune efecte".\n_START_SECTION_\nContinuare\n_START_PARAGRAPH_\nContinuarea, Sherlock Holmes: Jocul umbrelor, cu Downey \xc8\x99i Law \xc3\xaen acelea\xc8\x99i roluri, a avut premiera la 16 decembrie 2011.'